Mu Uganda emmere esinga okubeera ennyangu y’okufumba ate nga ya ssente ntono kyokka mwattu nga mpoomu ke Katogo. Nzijukira emirundi mingi nalabanga maama ng’awaata amatooke n’afumba n’ebinjanjaalo akatogo. Maama yafumbanga emmere eno ate ng’agiyiisa mu bwangu nnyo. Nze lwe nasooka okufumba akatogo, amatooke nagawaatira ku lubalaza era muto wange ye yagasombanga okugaggya mu kiyungu. Nze ne muto wange twasooka ne tuwaata amatooke gonna naye nga ye olumu alekako n’ebikuta kyokka ng’obwambe bwali bwogi bulungi. Akageri ke yali omuyiga mu kuwaata, yeesala olugalo era awo ebyokuwaata we byakoma. Mu kaseera kano najjukira obwangu maama bwe yakozesangamu okuwaata, mu busikonda bubiri ng’ettooke alimaze ng’abaka ddala! Nage neegombanga nnyo okuwaata n’obwangu nga maama. Twawaatanga eno ebijanjaalo biri ku kyoto bitokota. Bwe nakeberako nga bigonze, kwe kuleeta entamu ne nteekamu amatooke ne njiwako ebijanjaalo kungulu w’amatooke. Bwe nalabanga ng’amazzi tegamala bulungi, nga nnyongeramu. Olwo nno nga nsaanika n’endagala ne nteeka ku kyoto. Olw’okuba matooke, omuliro teguba mungi nnyo. Bwe gagonda, nga nsiika birungo nga nteekamu omunnyo nga njiwamu. Awo ne nkyusa emmere ebadde kungulu n’edda wansi- ekintu ekyampa obuzibu okukamala. Ekyo bwe kyaggwa ng’emmere njizza ku Kyoto kutokota na munnyo kubugaana mu mmere. Bwe yatokota nga nkendeereza ddala omuliro oba nga ngubikkako evvu ng’emmere esigala okwo ng’eboobera okutuusa abali lwe batuuka. Olwo nga akatogo kawedde. Kangu ka kufumba ate nga kawoomu. Era nze bw’ombuuza ekika ky’emmere kye njagala okulya obulamu bwange bwonna, katogo ke kasooka ku lukalala. Okukaagala ennyo ndowooza kyaviira ddala nga nkyali mwana, engeri gye nalabangamu maama olumu ne jjajja nga bakafumba n’obwangu ate nga tekeetaaga nnyo birungo, kati bw’oteekako kikkedo, oyinza okulya n’osindisa bigere. Emmere eno ekigiyisa akatogo kwe kuba nti ogatta ebijanjaalo mu matooke n’obifumbira wamu. Ky’ova olaba nga ne muwogo bwe bamusala ne bamugatta mu bijanjaalo tugamba nti ako katogo. Olaba ne bwe buba bummonde buzungu mu kinyeebwa, era tugamba nti ako katogo! So nno waliyo n’akatogo k’amayuuni! Ekigambo katogo nno kati kivudde mu kiyungu nga kati kisobola okukozesebwa nga tekitegeeza mmere. Okugeza singa omuntu atabiikiriza olulimi Olungereza, Oluswayili n’Oluganda tugamba nti ayogera katogo. Era ne bw’ogenda mu kivvulu n’osanga nga bikyankalanye, oyinza okugamba nti akatogo akaabadde mu kivvulu sikalabanga! Emmere ey’akatogo yaliibwanga nnyo mu biseera by’enjala ddala mu maka ago agaabamufunampola. Anti eno emmere eyala ate etuula mu lubuto, ekitegeeza nti osobola n’okulya ekibu ky’emmere kimu olunaku.